Gandia instal·la 457 lluminàries eficients al Passeig Marítim dins de la tercera fase del Pla Respecte
29 febrer 2024

## Gandia instal·la 457 lluminàries eficients al Passeig Marítim dins de la tercera fase del Pla Respecte29 febrer 2024Última actualització: 29 febrer 2024

![](../gestion/img/dbe4b729989bec1703ca70813ee8a3bf3dbb60a7b611d3f14b2b0e6dbeae9272.jpg)  
  

Dins de les actuacions previstes al **Pla Respecte**, ja ha finalitzat la tercera fase del pla de substitució de lluminàries que ha realitzat l'empresa encarregada del subministrament energètic de Gandia. En total s'ha procedit a la **substitució d'un total de 457 lluminàries situades al passeig Marítim**. A partir de la primera setmana d'abril es contempla l'inici de la quarta fase que comprén la substitució de 715 lluminàries situades a més de quaranta carrers de Gandia.

En total, la intervenció contempla la substitució progressiva de **més de 5.008 punts de llum de la ciutat** que veuran millorat el rendiment. Es contempla la substitució de projectors LED de potències compreses entre 40 i 80 W per projectors LED de potències compreses entre 20 i 60 W. Es tracta de lluminàries més eficients que permeten un estalvi del 30% de l'energia consumida i que, com és el cas de les substituïdes al passeig Marítim, són específiques per resistir ambients salins.

  
  
Tal com ha explicat el regidor de Serveis Bàsics, Jesús Naveiro, _"aquesta renovació està prevista al contracte amb l'empresa subministradora encarregada de la gestió i el manteniment de l'enllumenat públic municipal, amb motiu de mantenir en tot moment la il·luminació i eficiència en els nivells adequats i sempre dins de la normativa vigent"_. Un altre dels aspectes que ha destacat el regidor és que aquesta intervenció redueix la factura de la llum i, per tant, l'impacte que la ciutat té al seu entorn més immediat.

  
_"El Pla Respecte ha eixit reforçat aquest any amb l'augment a les partides pressupostàries i això ho anirem notant de manera progressiva durant els pròxims mesos. El nostre compromís amb les coses del dia a dia és ferm"_, va finalitzar el regidor.

**Sobre el Pla respecte**

El Pla Respecte es posà en marxa el setembre de 2022 per tal de reforçar el compliment de les ordenances municipals i de residus. És un dispositiu coordinat on intervenen la Policia Local i diversos departaments del consistori, com ara, **parcs i jardins, serveis bàsics, manteniments, etc.**  
  
La mesura contempla actuacions intensives de neteja de carrers, substitució de més de 5.000 lluminàries per millorar l'eficiència energètica i augmentar la il·luminació als carrers de la ciutat, la posada en marxa d'una brigada d'acció ràpida composta per més de 20 persones per atendre xicotets desperfectes en la via pública, al mateix temps que es desplega la policia de proximitat.